Et kæmpe fiskefartøj ligger til i Hirtshals. Knap 90 meter langt er det, og det har den ærefulde pris at være landets næstlængste fiskefartøj. Tirsdag blev det for første gang vist frem for offentligheden, der kunne komme med ombord på det ekstraordinære skib. En af de forventningsfulde gæster tirsdag er niårige Lukas Knudsen, og han skal ikke bruge mange sekunder i de store sæder i styrehuset for at godkende deres kvalitet. I det hele taget er drengen fra Hjørring imponeret over det store skib. - Det ligner næsten, man kan leve har, så stort er det, siger Lukas Knudsen. Plads til 10 besætningsmedlemmer Skibet er da også indrettet til at have ti besætningsmedlemmer ombord af gangen og ikke mindst også en lastekapacitet på 3.500 tons. For skibet er lavet til at fange fisk og for nylig skiftede det både navn og ejere, så det nu hedder HG 265 Asbjørn og er kommet færøske hænder. - Det meget vigtigt, at der er nogle gode forhold, og så er vi da lidt stolte over, at det er lavet på en måde, der kan imponere folk, siger Fridi Magnusen, der er reder og direktør af Rederiet Asbjørn, der er de nye ejere af fiskefartøjet, der før hed HG 264 Ruth. To år gammelt Skibet er bare to år gammelt, bygget på Karstensens Skibsværft i Skagen, og stort nok til at imponere en dreng på ni år så meget, at han ikke vil afvise at stikke til søs med det store skib. - I hvert fald sådan en lille prøvetur, ikke en stor tur, men lille tur, siger Lukas Knudsen. Danmarks længste skib er såmænd også nordjysk, hedder Astrid og er hjemmehørende i Skagen.
Lige knap 90 meter langt og godt 16 meter bredt er det store fiskefartøj HG 265 Asbjørn.